Ken Dalgarno is ‘n bibliotekaris in Moose Jaw en in sy vrye tyd ‘n skilder wat besig is om met sy landskappe bekendheid in Kanadese kunskringe te verwerf. Hy gebruik die afgelope paar jaar ‘n indrukwekkende en flambojante impasto-tegniek met ‘n taktiele bekoring wat mens laat voel dat jy jou hand oor die oppervlak van die verf wil streel. Onlangs het hy so half tong in die kies teenoor my opgemerk dat noudat sy skilderye begin verkoop hy genoeg geld het om al die verf te bekostig wat hy so kwistig aanwend.